Kap. 1100, 1115, 1137, 1140, 1142, 1148, 1150, 5576 og 5652

Prop. 26 S

(2024 – 2025)
Proposisjon til Stortinget (forslag til stortingsvedtak)

Endringer i statsbudsjettet 2024 under Landbruks- og matdepartementet

Tilråding fra Landbruks- og matdepartementet 22. november 2024, godkjent i statsråd samme dag. (Regjeringen Støre)

Dokumentet på regjeringen.no

1 Innledning

I denne proposisjonen legger Landbruks- og matdepartementet fram forslag til endringer i statsbudsjettet for 2024.

2 Forslag til endringer

Kap. 1100 Landbruks- og matdepartementet

Post 01 Driftsutgifter

Bevilgningen på posten foreslås økt med 3,6 mill. kroner som følge av et anslag på virkningen av lønnsoppgjøret for 2024. Se nærmere omtale i nysalderingsproposisjonen fra Finansdepartementet.

Kap. 1115 Mattilsynet

Post 01 Driftsutgifter

Mesteparten av regelverket Mattilsynet forvalter er omfattet av EØS-avtalen. Mattilsynet deltar i utviklingen av EU-regelverket for å ivareta norske interesser. Mattilsynet utarbeider også utfyllende regelverk der EU-regelverket tillater dette, og nasjonalt regelverk der det er nødvendig. Det foreslås at bevilgningen økes med 5,0 mill. kroner for å styrke Mattilsynets EØS-arbeid. Bevilgningen på posten foreslås også økt med 26,8 mill. kroner som følge av et anslag på virkningen av lønnsoppgjøret for 2024. Se nærmere omtale i nysalderingsproposisjonen fra Finansdepartementet. Totalt foreslås det å øke bevilgningen på posten med 31,8 mill. kroner.

Kap. 1137 Forskning og innovasjon

Post 54 Næringsrettet matforskning m.m.

Bevilgningen går til forskning på landbruksprodukter som benyttes til å fremstille nærings- og nytelsesmidler, samt fôrkorn til husdyr. Dette finansieres av en avgift på importerte og norsk produserte landbruksprodukter, jf. kap. 5576, post 70. Inntektene fra denne avgiften anslås 17,0 mill. kroner høyere enn tidligere anslått, og det foreslås å øke bevilgningen på kap. 1137, post 54 tilsvarende. Endringen skyldes blant annet økning av målpriser for korn og melk i årets jordbruksoppgjør, samt økning i engrospris for egg i 2. halvår 2024.

Kap. 1140 Høstbare viltressurser – forvaltning og tilskudd til viltformål (Viltfondet) m.m.

Post 21 Spesielle driftsutgifter, kan overføres

Posten finansieres ved inntekter over Viltfondet, jf. kap 5576, post 72. Bevilgningen foreslås redusert med 2,9 mill. kroner grunnet lavere inntekter fra jeger- og fellingsavgifter enn tidligere anslått.

Post 71 Tilskudd til viltformål, kan overføres

Posten finansieres ved inntekter over Viltfondet, jf. kap 5576, post 72. Bevilgningen foreslås redusert med 600 000 kroner grunnet lavere inntekter fra jeger- og fellingsavgifter enn tidligere anslått.

Kap. 1142 Landbruksdirektoratet

Post 01 Driftsutgifter

Bevilgningen på posten foreslås økt med 5,1 mill. kroner som følge av et anslag på virkningen av lønnsoppgjøret for 2024. Se nærmere omtale i nysalderingsproposisjonen fra Finansdepartementet.

Post 77 Tilskudd til kompensasjon ved avvikling av pelsdyrhold, kan overføres

Arbeidet med å gi tilbud om erstatning og utbetaling av kompensasjon ved avvikling av peldyrhold pågår. Det er usikre prognoser, men det ligger an til et mindreforbruk på posten i 2024. Gjennomsnittlig utbetaling per sak er noe lavere enn tidligere estimert og saksbehandlingen tar noe lengre tid enn forventet. Det antas at et større antall saker får tilbud om erstatning i 2024, men at utbetalingene vil komme i 2025. Det foreslås derfor å øke tilsagnsfullmakten med 145,0 mill. kroner, til 450,0 mill. kroner, jf forslag til vedtak II. Det foreslås samtidig å redusere bevilgningen for 2024 med 145,0 mill. kroner.

Kap. 1148 Naturskade – erstatninger

Post 71 Naturskade – erstatninger, overslagsbevilgning

Statens naturskadeordning gir erstatning for de naturskadene det ikke er mulig å forsikre seg mot gjennom alminnelige forsikringsordninger, og bevilgningen skal dekke denne ordningen. Tilsagn om erstatning for naturskader blir gitt med en frist for oppretting på tre år og utbetaling av erstatning skjer når skaden er rettet opp. Det er derfor også knyttet en tilsagnsfullmakt til posten.

Landbruksdirektoratet mottok over 2 000 søknader om erstatning etter flomhendelsene i august 2023. Saksbehandlingskapasiteten har blitt økt, men det er likevel et betydelig etterslep på behandlingen av sakene. Landbruksdirektoratet forventer lavere utbetaling og lavere ansvar ved utgangen av 2024 enn tidligere prognoser. Bakgrunnen er at saksbehandlingen viser en lavere gjennomsnittkostnad per skadesak enn tidligere antatt. En årsak er at flere søknader om erstatning delvis gjelder kostnader til gjenoppretting av sikringstiltak, som ikke omfattes av ordningen.

Det foreslås å redusere bevilgningen med 37,1 mill. kroner og at tilsagnsfullmakten reduseres med 12,9 mill. kroner til 149,3 mill. kroner, jf. forslag til vedtak II.

Kap. 1150 Til gjennomføring av jordbruksavtalen m.m.

Post 71 Tilskudd ved produksjonssvikt, overslagsbevilgning

Formålet med bevilgningen er å redusere økonomiske tap i plante- og honningproduksjon som skyldes klimatiske forhold. Overordnet preges værforholdene i 2024 av en tørr vår og forsommer med påfølgende mye nedbør. Det har likevel ikke vært vekstforhold som tilsier et stort skadeår. Basert på oppdaterte prognoser foreslås det at bevilgningen på posten reduseres med 198,0 mill. kroner.

Post 73 Pristilskudd, overslagsbevilgning

Formålet med pristilskudd er å øke inntekter, redusere kostnader og utjevne distriktsforskjeller i produksjon og omsetning av jordbruksprodukter. Bevilgningen dekker tilskudd som utbetales på grunnlag av produsert eller omsatt volum av jordbruksprodukter, og for frakt av slaktedyr, egg, korn og kraftfôr. Satsene fastsettes i forbindelse med de årlige jordbruksoppgjørene. Oppdaterte prognoser viser at behovet for midler til pristilskudd er noe høyere enn tidligere anslått, blant annet som følge av gode prognoser for årets kornavling. Det foreslås å øke bevilgningen med 264,9 mill. kroner.

Kap. 5576 Sektoravgifter under Landbruks- og matdepartementet

Post 70 Forskningsavgift på landbruksprodukter

Midlene på posten kommer fra en avgift på importerte og norskproduserte landbruksprodukter, jf. lov om forskningsavgift på landbruksprodukter. Prognose for samlet innbetaling av forskningsavgift på landbruksprodukter i 2024 er noe høyere enn først ventet. Det foreslås å øke bevilgningen med 17,0 mill. kroner, jf. omtale under kap. 1137, post 54.

Post 72 Jeger- og fellingsavgifter

Posten gjelder jeger- og fellingsavgifter som blir innbetalt til Viltfondet. Som følge av reduserte inntektsanslag foreslås det å redusere bevilgningen med 3,5 mill. kroner. Utgiftene under kap. 1140, postene 21 og 71, reduseres tilsvarende, jf. omtale under kap. 1140.

Kap. 5652 Statskog SF – renter og utbytte

Post 80 Renter

I forbindelse med Statskog SFs kjøp av AS Meraker Brug i 2022, ble det gitt et statlig lån til foretaket på 300,0 mill. kroner, jf. Prop. 6 S (2022–2023). Renten på det ansvarlige lånet skal fastsettes på markedsmessige vilkår. For beregninger av rente benyttes 0,8 pst. margin over pengemarkedsrenten med 3 måneders løpetid (3m NIBOR). Departementet forventer høyere renteinnbetaling enn tidligere prognose tilsier. Bevilgningen foreslås økt med 5,1 mill. kroner.

Tilråding

Landbruks- og matdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2024 under Landbruks- og matdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2024 under Landbruks- og matdepartementet i samsvar med et vedlagt forslag.

Forslag
til vedtak om endringer i statsbudsjettet 2024 under Landbruks- og matdepartementet

I

I statsbudsjettet for 2024 gjøres følgende endringer:

Utgifter:

Kap.

Post

Formål

Kroner

1100

Landbruks- og matdepartementet:

01

Driftsutgifter, økes med

3 578 000

fra kr 179 724 000 til kr 183 302 000

1115

Mattilsynet:

01

Driftsutgifter, økes med

31 817 000

fra kr 1 575 528 000 til kr 1 607 345 000

1137

Forskning og innovasjon:

54

Næringsrettet matforskning m.m., økes med

17 000 000

fra kr 225 000 000 til kr 242 000 000

1140

Høstbare viltressurser – forvaltning og tilskudd til viltformål (Viltfondet) m.m.:

21

Spesielle driftsutgifter, kan overføres, reduseres med

2 900 000

fra kr 28 183 000 til kr 25 283 000

71

Tilskudd til viltformål, kan overføres, reduseres med

600 000

fra kr 38 278 000 til kr 37 678 000

1142

Landbruksdirektoratet:

01

Driftsutgifter, økes med

5 082 000

fra kr 283 344 000 til kr 288 426 000

77

Tilskudd til kompensasjon ved avvikling av pelsdyrhold, kan overføres, reduseres med

145 000 000

fra kr 250 000 000 til kr 105 000 000

1148

Naturskade – erstatningar:

71

Naturskade – erstatninger, overslagsbevilgning, reduseres med

37 100 000

fra kr 140 400 000 til kr 103 300 000

1150

Til gjennomføring av jordbruksavtalen m.m.:

71

Tilskudd ved produksjonssvikt, overslagsbevilgning, reduseres med

198 000 000

fra kr 800 100 000 til kr 602 100 000

73

Pristilskudd, overslagsbevilgning, økes med

264 937 000

fra kr 5 632 282 000 til kr 5 897 219 000

Inntekter:

Kap.

Post

Formål

Kroner

5576

Sektoravgifter under Landbruks- og matdepartementet:

70

Forskningsavgift på landbruksprodukter, økes med

17 000 000

fra kr 225 000 000 til kr 242 000 000

72

Jeger- og fellingsavgifter, reduseres med

3 500 000

fra kr 90 000 000 til kr 86 500 000

5652

Statskog SF – renter og utbytte:

80

Renter, økes med

5 100 000

fra kr 11 400 000 til kr 16 500 000

II

Tilsagnsfullmakter

Stortinget samtykker i at Landbruks- og matdepartementet i 2024 kan gi tilsagn om tilskudd utover gitte bevilgninger, men slik at samlet ramme for nye tilsagn og gammelt ansvar ikke overstiger følgende beløp:

Kap.

Post

Benevnelse

Samlet ramme

1142

Landbruksdirektoratet

77

Tilskudd til kompensasjon ved avvikling av pelsdyrhold

450,0 mill. kroner

1148

Naturskade – erstatninger

71

Naturskade – erstatninger

149,3 mill. kroner